Papersnake/gushiwen huggingface dataset:
题徐商叟参议儒荣阁
王炎（宋代）

神皋北望几伤情，海上何人议北盟。
青简成编裨史事，紫泥封玺奖儒荣。
书藏金匮人争问，身到蓬山志亦亨。
佩印累累真漫耳，婆娑林下有香名。
暮春泛西湖次口号韵呈程待制十首
陈造（宋代）

矲矮栏干锦绣筵，栏边仍泊女郎船。
凭栏笑指玄真子，不是诗仙是酒仙。
相逢
蔡羽（明代）

相逢畴昔人，斜暮南山谷。
青子青青衿，为子拂面目。
子衿不易青，三载跂予踧。
功名令人老，歧路何反覆。
今夕聊晤歌，明晨车发速。
车促歌转长，临觞意不足。
病中夜半
陆游（宋代）

萧萧欲脱犹吟叶，耿耿微明未灭灯。
夜半不眠闲倚壁，使君清似北山僧。
秋柳四首·其一
王士祯（清代）

秋来何处最销魂？残照西风白下门。
他日差池春燕影，只今憔悴晚烟痕。
愁生陌上黄骢曲，梦远江南乌夜村。
莫听临风三弄笛，玉关哀怨总难论。
腊八日武陵山中送独露上人还雷峰参天然和尚
杨晋（明代）

曲唱谁家嗣阿灯，新篁今喜汝重能。霜迷武岫人难别，雪冻玄崖屐好登。

依义笑同狐鬼垒，栖阴嗟与蝶螟朋。凭将毒鼓敲云日，放得心安法亦藤。
次子瞻夜字韵作中秋对月二篇一以赠王郎二以寄子瞻 其二
苏辙（宋代）

十年秋月照相思，相从祇有彭门夜。露侵笳鼓思城阙，寒迫鱼门舞潭下。

厌厌夜饮欢自足，落落襟怀向人泻。秋深河来巨野溢，水乾楼起滕王亚。

北海孔公虽好客，河内寇尹那得借。是非朝野忽纷纭，得丧芳菲一开谢。

明月多情还入门，流水何知空绕舍。晨餐江市富鳣鲂，夜宿山村足梨蔗。

坐隅鵩鸟不须问，墙外蝮蛇犹足怕。娄公见唾行自乾，冯老尚多谁定骂。
复用前韵答明略并呈鲁直
晁补之（宋代）

廖君愤世谈刺口，人言宁食葱三斗。
轩然齃鼻颐隐肩，日日醉市驱驴还。
我初目病视彷佛，望君有异大人间。
新丰两行惜不上，竹林风来虚自赏。
俯头落笔千人惊，一战取齐余两城。
田生龙甲赖束苇，诡胜尾热安知荣。
盈盈府中谁怜此，为君愧惭黄夫子。
论功欲识非战罪，试使喑恶走杨喜。
君不见方朔高才良独难，割肉要令生自弹。
北军给食谁致尔，羊求平昔安能攀。
偶然捧檄忽掷板，鸟自知还云出山。
早发杭州泛富春江寄陆三十一公佐
权德舆（唐代）

候晓起徒驭，春江多好风。白波连青云，荡漾晨光中。

四望浩无际，沉忧将此同。未离奔走途，但恐成悲翁。

俯见触饵鳞，仰目凌霄鸿。缨尘日已厚，心累何时空。

区区此人世，所向皆樊笼。唯应杯中物，醒醉为穷通。

故人悬圃姿，琼树纷青葱。终当此山去，共结兰桂丛。
繁台书院同边子三首 其三
李梦阳（明代）

兴剧攀巍坐，翛然俯日斜。亭扶盘石树，崖缀殿春花。

薜服宾游幰，青衿闪钓槎。绸缪不欲别，风野暮鸣笳。
故殿撰侍郎赵公挽章三首
曹彦约（宋代）

边锁求良牧，京华倚重臣。
抚摩中有备，发擿静无尘。
效著龙颜动，班疑豹尾真。
讣闻遗憾见，进秩有明纶。
和友人榴花
欧阳澈（宋代）

薰风吹绽绛香囊，碧玉丛中巧剪装。刚对炎曦争灼烁，羞同凡卉竞芬芳。

动人来把骊珠吐，照眼潜将蜀锦张。诗思为伊牵引煞，暗随蝴蝶梦池塘。
王母庙
吴融（唐代）

鸾龙一夜降昆丘，遗庙千年枕碧流。

赚得武皇心力尽，忍看烟草茂陵秋。
句
释惟凤（宋代）

草檄飞燕垒，降幡入汉营。
热三首 其一
杜甫（唐代）

雷霆空霹雳，云雨竟虚无。炎赫衣流汗，低垂气不苏。

乞为寒水玉，愿作冷秋菰。何似儿童岁，风凉出舞雩。
月波楼
刘弇（宋代）

玉魄冰魂万顷连，曲栏仍在斗魁边。浮天自作通津去，洗客终疑爽气偏。

不比寻常闲水墨，最宜三五好婵娟。翚飞稳蘸明河接，更拟凭虚逼岛仙。
燕窝
蒋之奇（宋代）

墨窝化石锁烟苔，岩上茅空烟又开。尘劫一声清磬里，至今犹有燕飞来。
再次韵审知索彦博送行之交
赵蕃（宋代）

江清可钓思持竹，地广可耕思种粟。
胡为作计久低回，而乃觅官亲贱辱。
南州徐孺晚与游，江东文度昔所熟。
堂堂荆州止获一人半，我邦有此二士差亦足。
五君流咏转竹林，兰亭何意慕金谷。
徐诗到眼以数过，王笔入手曾未读。
但能赠我以规不以颂，不用崇酒仍载肉。
嗟哉他人岂无言，交友不高徒碌碌。
神君歌十首
刘克庄（宋代）

乱离无醉者，有则以为祥。
惭愧生平世，人人在酔乡。
赠朱仁甫
熊禾（元代）

吾宗贤叔父，穷壤一全人。
欲义终取义，求仁果得仁。
夜常形梦寐，昼亦想精神。
寄语贤孙子，天知我一真。
幽居
袁棠（清代）

欲识蓬门境，荒苔草色深。疏篱穿犬道，巧语杂春禽。

慢效阮君泪，还怜钟子心。琴书今古意，流水岂知音。
代赠田文初
欧阳修（宋代）

感君一顾重千金，赠君白璧为妾心。
舟中绣被薰香夜，春雪江妾三尺深。
西陵长官妾已白，憔悴穷愁媿相识。
手持玉斝唱阳春，江上海花落如积。
津亭送别君未悲，梦阑酒解始相思。
须知巫峡闻猿处，不似荆江夜雪时。
沁园春·径竹扶疏
佚名（宋代）

径竹扶疏，直上青霄，玉立万竿。似冰壶潇洒，虚心直节，清标贞干，风月无边。清荫盈庭，细香满座，凡款公门皆七贤。称觞旦，与松梅并祝，辞表南山。绵延。龙种儿孙。列砌森庭栖凤鸾。况节楼辟命，管城草檄，计台琐试，玉笋联班。盛事重重，荐腾楛茧，渡蚁阴功须状元。燕山乐，又使符踵至，趣赴淇园。
雪
喻良能（宋代）

长风永夜搅青冥，晓起寒光乱眼凝。
回旋舞空端入画，飘萧着水自成冰。
松篁被练三千士，冈阜瑶台十二层。
茆舍倍添薪火费，只因无事读书灯。
玉兰楼看牡丹二首 其一
安平（清代）

水兰深护牡丹花，藏得春光翠幔遮。本与玉堂同富贵，不嫌贫士对豪华。

书生伴我香谁占，色相如君艳独夸。最是绿天红映处，衔杯倚傲夕阳斜。
咏仁
真德秀（宋代）

程子精微谈谷种，谢公近似喻桃仁。
要须精别性情异，方识其言亲未亲。
次韵监郡鲁公二首 其二
瞿智（元代）

祇合明时早挂弓，谩劳车马驻江东。烟开溟海清蛮蜑，水满平江没雁鸿。

□骑夜驰蓬阁下，云旗晴卷石城中。万方应喜平群寇，当与汾阳并大功。
三月九日郑三云通守邀于隐仙庵看牡丹竟日翼日雨毛俟园复邀同往赋呈两君
姚鼐（清代）

幕府山头天接水，千古英雄此中死。惟有东风岁岁来，石头城下纷红紫。

人生何日不当醉，何处花开不可喜。况惜晚春馀几日，更对奇葩翻万蕊。

郑侯年少发新硎，毛子老儒钻故纸。同欣就我如菖歜，并道爱花入骨髓。

昨携天香归满裾，今踏红云重曳履。明妆已看照晴熏，深晕复怜含雨泚。

桑根三㝛固惭僧，羊肉慕膻终胜蚁。华阳真逸来句曲，人道此閒尝隐几。

齐宫梁苑今何在，况溯神仙真脱屣。道人疑是殷七七，能使荆榛变罗绮。

被恼少陵柯用诉，乐死右军差有旨。隐仙庵外台城路，我购一廛家可徙。

落花风尽草如茵，更吊紏阳挂残垒。
剑器
司空图（唐代）

楼下公孙昔擅场，空教女子爱军装。

潼关一败吴儿喜，簇马骊山看御汤。
胡笳十八拍十八首
王安石（宋代）

身执略兮入西关，关山阻修兮行路难。
水头宿兮草头坐，在野只教心胆破。
更备雕鞍教走马，玉骨瘦来无一把。
几回抛鞚抱鞍桥，往往惊堕马蹄下。
次韵子瞻送李廌
黄庭坚（宋代）

骥子堕地追风日，未试千里谁能识。
习之实录葬皇祖，斯文如女有正色。
今年持橐佐春官，遂失此人难塞责。
虽然一哄有奇偶，博悬于投不在德。
君看巨浸朝百川，此岂有意潢潦前。
愿为雾豹怀文隐，莫爱风蝉蜕骨仙。
自题变法条议后 其三
孙诒让（清代）

党狱纷纷士气伤，秋荼禁网到文章。兰陵祭酒𢾖门久，犹有新书法后王。
题桃源州知州李尚志母暨阳县君蒋氏墓志后
张昱（元代）

小龙冈上有高坟，石表新题蒋院君。五品官荣清代爵，一封诰织紫鸾文。

生儿何愧孙征虏，作志可无扬子云。归去帛焚人事毕，大夫原是旧将军。
寄余左司
高启（明代）

何处吹愁角一声，大江东岸吕蒙营。
天随流水茫茫去，月共长蒙耿耿明。
虏意有图秋暂息，客魂无定夜还惊。
欲陪酾酒楼船坐，借问风潮早晚平。
题李成所画十册·其六·翠岩流壑
黄公望（元代）

石磴连云暮霭霏，翠微深杳玉泉飞。
溪迥寂静尘踪少，惟许山人共采薇。
贵游
叶绍翁（宋代）

五陵年少尽风流，十日安排一日游。
林下幽人差省事，笔床茶灶便登舟。
偈
释守端（宋代）

一文大光钱，买得个油糍。吃放肚里了，当下便不饥。
玉峰书院借庐
柯辂（清代）

花木萧疏草不除，广文官冷乐何如。家无醅酒贪留客，橐有俸钱常买书。

半日吟诗登小阁，几人问字到吾庐。本来面目依然在，且拟携经带月锄。
超然台
张棨（宋代）

结驷湖山上，凭高亦快哉。昔年曾赏塔，今日却登台。

神拂岚光动，杯倾野色开。俗情应可解，长集此徘徊。
经高要诸村墟作 其一
屈大均（明代）

高要村落好，一一种芭蕉。半作疍娘布，全胜鲛室绡。

阴多宜夏日，响乱似春潮。子熟无人买，儿童作饵饶。
再和张从道 二月
韦骧（宋代）

天气融融近禁烟，巴渝风俗自熙然。排门沽酒易成市，著处看花不用钱。

一带江山入图画，几番云雨促诗篇。独嗟久使无裨补，终日归心趁杜鹃。
登兴元城观烽火
唐彦谦（唐代）

汉川城上角三呼，扈跸防边列万夫。

褒姒冢前烽火起，不知泉下破颜无。
句
邵伯温（宋代）

阆苑南边第一州，江山胜绝对城楼。
送冯尊师德之出长安
潘阆（宋代）

浩浩霜风万木寒，高吟大醉出长安。
杖头一卷金丹诀，尘世何人借得看。
颂古十八首
释师一（宋代）

壁间书偈言无物，腰石当知力有余。
莫道懒翁无伎俩，糠中舂出走盘珠。
送魏正则擢第归江陵
武元衡（唐代）

客路商山外，离筵小暑前。高文常独步，折桂及龆年。

关国通秦限，波涛隔汉川。叨同会府选，分手倍依然。
同胡原仲吴公路游清湍亭赋诗得流字
刘子翚（宋代）

出山曾几时，桂露飒已秋。
兴来任两屐，散此默默忧。
岚光近仍灭，鸟语静忽流。
新亭迥临危，急润循岩陬。
上有独树荫，下有鸣湍幽。
长飙一振荡，俯仰闻飕飕。
平生尘累心，净尽迥此游。
徘徊啸咏发，瞻眺穷林丘。
天寒云已归，山好客自留，
悠然百不知，日月过则休。
人生乐在我，何必遂所求。
落落斋
王季珠（清代）

我来投高斋，访悉李公宅。李公读书时，养气师邹峄。

廿六登谏台，愿为君础磶。维时魏阉党，滔天势赫赫。

公欲除内奸，以伸大建白。弹疏笔如刀，寒落贼臣魄。

衔怨深复深，食肉不心释。党禁驰于朝，矫诏驰于夕。

冥鸿即高举，网罟密如鲫。公知祸不免，乐踵椒山迹。

忍泪别高堂，引领长安驿。楚囚莫我怜，肝胆坚铁石。

公冤痛木索，公忠光竹帛。予谥荷褒荣，主思特破格。

迄今三百年，第悬柱史额。郁郁复葱葱，劲干挺百尺。

英爽实式凭，斋前有老柏。
依韵和乌程李著作四首 县署西园
梅尧臣（宋代）

春入西园何苦誇，我曾狂醉洛城花。如今老大都无兴，独坐晴轩看落霞。
人日雨一首
周紫芝（宋代）

王春雪三尺，人日雨一犁。五种虽未入，二麦颇亦宜。

人情岂不悦，天意似可期。官居著穷巷，睡味无人知。

起焚石鼎烟，烂读离骚词。看云生屋角，听雨鸣空墀。

绿水添清瑶，孤芳悦华姿。万物有佳趣，吾生日已衰。

贪痴速奇祸，安分伤寒饥。乘除理已定，智巧那得移。

不如酌我酒，此事姑置之。
颂证道歌·证道歌
释印肃（宋代）

如来宝杖亲踪迹，莫比世间闲戏剧。
有时唤作没弦琴，忽然又道无孔笛。
挽何耐轩
王琮（宋代）

调度如儒素，相门中近难。
一心唯好佛，半世懒求官。
星近缇屏落，坟依宰木寒。
遗恩满溪麓，鱼岛亦辛酸。
影瘦
韩淲（宋代）

秋凉于人事何悲，可怜宋玉在其时。登山临水西风急，赢得新凉入我诗。
送赵户侍出守镇江
曹彦约（宋代）

都人车马闹城闉，似惜民曹更牧民。
到处忠勤无粉饰，入朝言牧有经纶，
只今次辅须贤帅，自古维城必懿亲。
报政不须三五月，姓我端的记严宸。
喜迁莺
佚名（宋代）

冰唯清，玉唯润。清润无风韵。此花风韵，自然清润传香粉。故应花意别，不使凡英恨。到花前腊後，长是寄芳信。
此情闲，此意远。一点萦方寸。风亭水馆，解与行人破离恨。广寒宫未有，姑射仙曾认。向雪中月下，吟未尽。
夏景 凉引簟先秋
刘辰翁（宋代）

八尺横斜簟，寒光凝不流。引教凉到我，坐觉意先秋。

溽暑收梅凉，清风度竹楼。湘纹殊似水，班扇未应愁。

冷逼金茎润，温便玉臂柔。颇哀城市悄，斗米换衾裯。
怀三弟
金义植（清代）

东粤携家远，南荒作尉难。五旬双白鬓，万里一微官。

城郭新教筑，衙斋未得安。遥怜蛮海畔，辛苦百忧攒。
戎州
汪元量（宋代）

害马劳人事已灰，长安无复使臣来。
满园蓊蔚千千树，尽是杨妃死后栽。
归次义彬老人廖康吉惠灵寿杖以二十八字谢之
胡寅（宋代）

绿鬓投荒白发归，瘴余浑欲不胜衣。
烦将扶老殷勤赠，未怕登高足力微。
里门高
刘辰翁（宋代）

里门高，里门坏，百年风雨何足怪。但怜谁受沐猴烹，子孙不见乌江败。

人人知笑不知戒，春草茫茫雉争界。
湘灵鼓瑟
王邕（唐代）

宝瑟和琴韵，灵妃应乐章。依稀闻促柱，仿佛梦新妆。

波外声初闻，风前曲正长。凄清和万籁，断续绕三湘。

转觉云山迥，空怀杜若芳。诚能传此意，雅奏在宫商。
大享先玄酒
陈杰（宋代）

大享先玄酒，嘉宾贵食蒿。
不无笾豆实，正有涧溪毛。
岁未登三鬴，家安取百牢。
充庭君试数，一一是民膏。
水龙吟·赋张斗墅家古松五粒
吴文英（宋代）

有人独立空山，翠髯未觉霜颜老。新香秀粒，浓光绿浸，千年春老。布影参旗，障空云盖，沉沉秋晓。驷苍虬万里，笙吹凤女，骖飞乘、天风袅。
般巧。霜斤不到。汉游仙、相从最早。皱鳞细雨，层阴藏月，朱弦古调。问讯东桥，故人南岭，倚天长啸。待凌霄谢了，山深岁晚，素心才表。
午睡初醒景与意会援笔赋此
邓雅（元代）

绿阴满庭户，苔色上阶除。数声幽禽语，一枕清梦馀。

起视日将午，隐几观残书。陶然若有得，心存太古初。
秋日禅房
释文珦（宋代）

绝巘秋光里，禅房夜气清。
天风吹鹤梦，山月照猿声。
性懒诸缘绝，身閒四体轻。
生来自萧散，不是强遗名。
闺情十绝次金诚之先生韵 其四
江源（明代）

黄叶秋风思渺漫，为郎惆怅怕郎寒。殷勤好寄边衣去，蓬首无心对镜鸾。
感遇十首次韵和黄著作鲁直以将穷山海迹胜绝
晁补之（宋代）

楚有吹竹者，工作百兽音。
削格为尔多，滔滔宁适今。
尝俾范驰驱，终日无一禽。
复之傥或可，诡遇亦何心。
龙泉寺石井二首
王安石（宋代）

山腰石有千年润，海眼泉无一日乾。
天下苍生待霖雨，不知龙向此中蟠。
江城子令 西山隐者相访
刘志渊（金朝）

有缘相遇芥投针。话真心。死三阴。阳自浆成，琼液不时斟。

伴饮琅琅声贯耳，无弦曲，肖风琴。

氤氲消息拍胸襟。九成金。鬼神钦。一混天光，变化体难寻。

空似空中成妙有，心朗朗，虑沉沉。
出为豫章郡途次庐山东岩下
张九龄（唐代）

兹山镇何所，乃在澄湖阴。下有蛟螭伏，上与虹蜺寻。

灵仙未始旷，窟宅何其深。双阙出云峙，三宫入烟沉。

攀崖犹昔境，种杏非旧林。想像终古迹，惆怅独往心。

纷吾婴世网，数载忝朝簪。孤根自靡托，量力况不任。

多谢周身防，常恐横议侵。岂匪鹓鸿列，惕如泉壑临。

迨兹刺江郡，来此涤尘襟。有趣逢樵客，忘怀狎野禽。

栖闲义未果，用拙欢在今。愿言答休命，归事丘中琴。
寄周文清
贺铸（宋代）

节物惊心不我留，故人相望海边州。
苦荷老尽池台晚，鸿雁来边云汉秋。
谁共清樽寻乐事，独将长幅写离忧。
明年芳草青门道，好试青衫伴侠游。
鸢山访汪氏因赠
李梦阳（明代）

昨余发弋邑，急霰舞鸣湍。滩高果莫溯，改骑凌层山。

山层水复曲，岁晏岚风寒。扪萝冒崄艰，踏冰涉洄沿。

日入达平夷，倏觌君子关。清溪交远圳，高松夹路间。

遗荣靡所希，时仕义乃诠。未美焚鱼高，颇钦奇字传。

矧伊连枝芬，慰我同心兰。缪绸促宴斝，曙猿响南峦。
依韵和王介甫兄弟舟次芜江怀寄吴正仲
梅尧臣（宋代）

楚客连樯泊晚风，吴人江畔醉无穷。
少陵失意诗偏老，子厚因迁笔更雄。
贯口信潮千里至，平沙落日一时红。
知君兄弟才名大，我愧白头辽水东。
晋阳示诸牧令 其二
伯麟（清代）

峻阪车能行，颠仆或平陆。沧海舟能通，倾覆在浅渎。

前鉴诚非遥，历历骇心目。展骥与割鸡，虚声莫驰逐。

星星火燎原，涓涓流盈谷。弹琴不下堂，敢云治已肃。

百里风烟赊，千家耳目属。置水可投书，削木可为牍。

片言勿轻弃，细事亦详鞫。即小以寓大，慎哉为民牧。
浣溪沙
吕渭老（宋代）

风扫长林雪压枝。纷纷冻鹊傍帘飞。一尊聊作破寒威。

春意正帘梅漏泄，客情尤怕病禁持。曲阑干外日初迟。
避方寇五绝 其四
郑刚中（宋代）

猎猎霜风捲地寒，狼星奋角夜漫漫。书生无路堪驰骋，被酒灯前把剑看。
题邵翁棋墅卷
李东阳（明代）

奕棋虽细事，可以观小德。非无胜负争，亦足高曲直。

胡为纷纷者，箪豆不掩色。雄夸每绝叫，巧伺或深匿。

不然出忿语，与此同一格。寄言同浴人，慎勿讥裸裼。

贤哉东陵老，爱此时自适。指麾儿子辈，已足支大敌。

旁观但坐啸，信手聊戏剧。安得从之游，清谈澹终夕。

能令夸者默，亦使忿者释。我语君不闻，神交向空寂。
同伦天培家伯子访伍长卿有开舟中 其二
何吾驺（明代）

江上秋光更可怜，棹歌如坐镜中天。预知百尺楼头客，拟扫幽窗纵醉眠。
和重阳锡宴御制诗
魏谟（唐代）

四方无事去，宸豫杪秋来。八水寒光起，千山霁色开。
夏泛西湖至冷泉亭、飞来峰，暮由孤山步归 其一
许传霈（清代）

旅窗镇日坐，尝若长夏热。忽闻云林游，使我心夷悦。

晨泛明圣湖，几辈同心结。湖水镜平揩，湖光烟明灭。

荷芰十里香，鸳鸯时出没。遥指韬光阿，晓云尽铺白。

随意系渔舟，著我谢公屐。
卢舜徒太守送余至天津留别
陈奕禧（清代）

谁信黔西去，相随泛海云。明知终欲别，只为惜难分。

老泪不空洒，此情倾向君。桃花潭水意，岂独古人闻。
题周掾西山亭
周紫芝（宋代）

江静云恬眼界空，危亭高枕丽谯东。风来雨后凭阑处，山在人间拄笏中。

春去平芜随处有，鸟啼斜日满林红。伯仁空洞浑无物，容我清樽一笑同。
偈颂一百五十首
释心月（宋代）

瓯峰布铁连阵，我曾长袖拂开。
瓯峰掷金刚圈，我曾铁鞭击碎。
瓯仇雠处起仇雠，无怨对中作怨对。
今日何以报之，报之以此为最。
怨朱弦 和王明佐新声慰其不遇名曰怨朱弦
王世贞（明代）

谱朱弦，一片秋声。万壑松涛，银汉初倾。挟遍侯门，沈深似海，雕栏十二娇莺。

流苏帐底，小按银筝。哑哑轧轧嘤嘤。骂书生煞横，捻冷装酸，搅破春情。

我道高山流水，渠道香云暖雨，两语难凭。怎能勾、师涓老子，證个分明。

酒人哉，匕首荆卿。宋意悲歌，高渐沾缨。应徵飞霜，倚天雌霓，长河倒泻珠绳。

葡萄尚暖，蝴蝶犹萦。陡被杜宇啼醒。道不如归去，归去来兮，任汝纵横。

鱼为洞庭清乐，凤为苏门长啸，飞跃争听。何须借、天公两耳，枉施瑶京。
和林治中雪诗五首
郑清之（宋代）

擘天滕六勇如貔，移下琼台扑凸奇。
老尽青山真是幻，从渠白战更无诗。
冯阑且喜明双目，嘶骑宁愁到十眉。
羔酒不妨敲竹韵，园林正好乐清时。
偈颂一百三十六首
释惟一（宋代）

一月复一月，此月又过五。
两轮日月何奔忙，百年弹指如虚度。
物不迁，迁知否。
不是佛，亦非祖。
流水不腐，户枢不蠹。
句
李宣古（唐代）

翠盖不西来，池上天池歇。

冉冉池上烟。盈盈池上柳。生贵非道傍，不断行人手。

（张为《主客图》）。
宿都峤山灵景寺
李纲（宋代）

清晨游栖真，薄暮宿灵景。山空松桂香，云细泉石冷。

高崖敞飞檐，象纬逼参井。惜无娟娟月，散此林下影。

夜阑风露寒，岩曲灯耿耿。疏钟响嵌窦，客枕发深省。

却随猿鸟起，再上翠微顶。道人山后来，眸子颇清炯。

试询龙虎诀，妙意默已领。我生忧患馀，半世泛萍梗。

脱身鲸海中，扫迹方自屏。愿从稚川游，薪水事丹鼎。

庶资刀圭力，少使桑榆永。胡尘暗中原，静谧惟五岭。

渺然炎荒地，自绝羽书警。结茅定前缘，幽梦先异境。

上下三洞间，安得田二顷。携家学庞公，扪虱笑王猛。

采薇与散发，此志久已肯。嵇生非吾徒，幽愤醉方醒。
送齐文韶归东阿
袁凯（明代）

江上晴云晴复湿，落絮飞花满原隰。
此时君扣主人门，七尺长身如鹄立。
自言稷下旧诸生，奉命江南宰山邑。
三年仕宦多变故，八口飘零少收拾。
只今零落江海边，终日遑遑但忧悒。
主人闻之不暇沐，握发出户遽延入。
净扫南轩催下榻，更开西第同宴集。
时余挟册依主人，升堂再拜还相揖。
一时爱厚忘尔汝，况肯琐屑论阶级。
朝向春园恣游衍，暮归雪案同温习。
迩来倏忽将五载，岁月荏苒如呼吸。
君居北海我南海，马牛之风岂相及。
偶然相值若弟兄，信是前生有因袭。
今晨忽言归故乡，主人错愕余惊惶。
干戈未息多盗贼，霜露既降无衣裳。
君言狐死尚首丘，况我先陇安能忘。
闻君此语良可伤，欲留不留空断肠。
殷勤劝尔一杯酒，明日思君江水长。
清樾轩二首 其二
曾纡（宋代）

竹间嘉树密扶疏，异乡物色似吾庐。清晓开门出负水，已有小舟来卖鱼。
偈颂一百零三首 其三十八
释月涧（宋代）

昔日玲珑岩顶上，无端日午现妖星。黑光照耀四天下，眩惑蠢动并含灵。

人人尽指为太白，山僧亲识破，元却是长庚。诸人只今要见么，此去明州十万程。
初春月寄王眉叟
陈宜甫（元代）

娇娥对春初，新画一眉月。脉脉天涯心，迢迢拜瑶阙。

微光射边天，行客忆离别。今年十三度，随处见圆缺。

料得山中人，怜我冒风雪。素衣尘欲缁，玄发星忽忽。

惟此哉生明，偏照归心切。
送防秋将
甘瑾（明代）

玉帐秋风动，边尘飒飒惊。
射雕轻汉将，牧马过秦城。
白草交河道，清笳捕虏营。
战装宜即换，已及早寒生。
处事
李涛（唐代）

处事无心万象春，任渠逆境自横陈。
笼中无疗家贫药，门外有催诗债人。
酒盏阔疏瓶久卧，文书散乱案多尘。
生前富贵非吾愿，肯学痴人问大钧。
和刘明复再游剑州东园二首 其一
冯山（宋代）

孤城寥落万山围，惟有东溪景最奇。拥传使华寻旧赏，满园春色待多时。

援琴故故弹流水，隐几萧萧听竹枝。摆脱风光情不尽，停车门外欲行迟。
壬申七夕
李商隐（唐代）

已驾七香车，心心待晓霞。
风轻惟响珮，日薄不嫣花。
桂嫩传香远，榆高送影斜。
成都过卜肆，曾妒识灵槎。
发潮音楼峻崖西越永清坞狮子峰上一首
黄省曾（明代）

晞阻谓有穷，讯高云可达。剪削何当上，冥昧且兹发。

天表既排度，山野遂侈阔。新禅宅窈窱，古隘际阊阖。

松莽非人宁，芝秀有真掇。耸崖愕四矫，潮江眙两匝。

纬带万畛殊，烟云千里合。归乘中谷风，萧条感林飒。
梅花十咏·小实
张至龙（宋代）

青青长朱裳，小摘脆不堕。
勿欺如豆微，中怀仁已大。
玉楼春
李朝卿（宋代）

炉烟不断腾金兽。香雾入帘波影皱。秋堂锦席艳君仙，不惜绮罗萦舞袖。

昼弦素管春风手，娇妙如花轻似柳。劝君须尽眼中欢，绿酒十分千秋寿。
病少愈偶作
陆游（宋代）

病入秋来不可当，便从此逝亦何伤！百钱布被敛首足，三寸桐何埋涧岗。
但恨著书终草草，不嫌徂岁去堂堂。
今朝生意才丝发，便拟街头醉放狂。
闰正月十三日夜雪
仇远（元代）

东风散雪乱如麻，掷瓦敲窗细撒沙。
只恐市中薪米贵，不愁江上落梅花。
送倪平仲高士归天台
林表民（宋代）

桐柏山高空翠寒，夜深星斗近仙坛。
下宫银瀑三千丈，付与诗人雨后看。
水龙吟 上巳
李弥逊（宋代）

化工收拾芳菲，晕酥剪彩迎春禊。江山影里，泰阶星聚，重寻古意。

曲水流觞，晚林张宴，竹边花外。倩飞英衬地，繁枝障日，游丝驻，羲和旆。

云避清歌自止。放一钩、玉沈寒水。西园飞盖，东山携妓，古今无愧。

闻道东君，商量花蕊，作明年计。待公归，独运丹青妙手，忆山阴醉。
秋怀诗
王珣（魏晋）

天悠云际，风辽气爽。
夜坐
方一夔（宋代）

全家久住白云窝，贪看疏梅夜景多。帘角花阴和月捲，墨池水冻带冰磨。

寒欺驼褐吟肩耸，暖入鹅黄醉面酡。笑挹暗香人不寐，不辞百匝绕前坡。
清都观
师浑甫（宋代）

清观视诸方，事力良不齐。
幽赏岂不胜，门当白云溪。
剑峰誓罔象，丹井藏虹蜺。
木兰花慢·渔父词
刘克庄（宋代）

海滨蓑笠叟，驼背曲，鹤形臞。定不是凡人，古来贤哲，多隐于渔。不公子，龙伯氏，思量来岛大上钩鱼；又说巨鼇吞饵，牵翻员峤方壶。
磻溪老子雪眉须，肘后有丹书。被西伯载归，营丘茅土，牧野檀车。世间久无是事，问苔矶痴坐待谁欤？只怕先生渴睡，钓竿指着珊瑚。
韩相生日
金君卿（宋代）

商飚迎素律，兑泽荐元精。
象顺奎钧烂，天锺义气清。
千龄将圣偶，冢辅为时生。
粹蕴森群玉，冲襟貯四瀛。
大方捐朴斵，淳辩复韶韺。
先帝龙飞日，朝阳凤一鸣。
振文齐木铎，保国敌金城。
旧德方图任，鸿钧正倚平。
具瞻归峻岳，众口说和羹。
固结君臣分，穷探礼乐情。
用人兼畎亩，得士尽豪英。
省罚蠲茶法，均徭审地征。
镇浮还美俗，恤隐起波氓。
考古渊源博，含章气思宏。
太平论极至，坠曲悉兴行。
文物期三代，规摹小二京。
纳忠高子孟，任重等阿衡。
国本重离正，身谋一羽轻。
殊方想风烈，皦日照功名。
嗣圣嘉深识，明神格至诚。
官仪端表宪，圭瑞竦桓楹。
邦揆车遵辖，时髦鹿在萍。
戍亭无警燧，廊庙有奇兵。
达节天须佑，真儒道始亨。
黄裳坤德静，玉铉鼎功成。
坐致唐虞旦，前无丙魏声。
昌期逢庆诞，睿宠极光荣。
烨烨台符应，诜诜喜气盈。
南岩同久固，西昴共晶明。
史克歌眉寿，芳风愿载赓。
和陶
黄文雷（宋代）

林表有宿霭，谷鸟相啾喧。
听此心烦劳，启窗西南偏。
天气总未佳，白云生陇山。
欲访云间人，雨至或未还。
拨灰书且住，首肯心中言。
吴参议达观斋
楼钥（宋代）

君不见大鹏与{誉言换鸟}鸠，自适俱是逍遥游。
又不见大椿视朝菌，一修一短终期尽。
况乎秋豪为大泰山小，莫寿殇子彭为夭。
漆园老子超众作，立论虽奇定非矫。
凫胫从短鹤胫长，蛮触亦能成战场。
誉尧非桀两置之，读书博簺俱亡羊。
世人颠倒名利途，跻攀分寸争锱铢。
河伯犹惊北海若，井蛙醯鸡何足诛。
试同万众走城市，跃马徒行分贱贵。
却登高处望尘中，但见纷纷如聚蚁。
暂高犹尔况真高，神游八表非矜豪。
宁能高举去人世，勿以役役随滔滔。
是知达人有大观，蝶梦为周聊自玩。
翛然无入不自得，处若终身仕成漫。
吴侯晚到东海滨，饱谙世故无戚欣。
相逢一笑成莫逆，似知我亦个中人。
和游双泉 其三
彭汝砺（宋代）

松柏疏疏吹晚风，清凉分与众人同。泉声出自尘埃外，更在千崖万壑中。
前日石上松
王安石（宋代）

前日石上松，斸移沙水际。
青青折钗股，俯映幽人砌。
蟠根今鬯茂，落子还苍翠。
三年一楮叶，世事真期费。
为侍郎徐公邦宪赋
张淏（宋代）

五花麟驹籋飞云，鸣珂敲月曙色分。
晨光炯炯照玉勒，华风熠熠生衡门。
磊磊落落万人英，气射斗牛贯九精。
笔扛龙文百斛鼎，鲸呿鳌掷风雨惊。
英辞琳瑯润金石，寒芒正色如明星。
淫哇乱雅快一扫，英茎韶濩重铿鍧。
质高器大声必广，古来才士岂虚名。
我嗟壮岁困五穷，终年龊龊文字中。
绝编坏简徒自苦，炊沙镂水初何功。
志高意广材不足，奴辈岂特笑孔融。
龙潜蚖肆亦物理，草庐未必非英雄。
天生我材必有用，谁能便与朽腐同。
愿得侧翅附鸿鹄，追风击电凌太空。
遣兴二首 其二
程俱（宋代）

但见虚空昏又晓，也知身世老还衰。须乘般若超三界，有底穷通比四时。
绮罗香（前题）
王沂孙（宋代）

夜滴研朱，晨妆试酒，寒树偷分春艳。赋冷吴江，一片试霜犹浅。惊汉殿、绛点初凝，认隋苑、彩枝重翦。问仙丹，炼熟何迟，少年色换已秋晚。

疏枝频撼暮雨，消得西风几度，舞衣吹断。绿水荒沟，终是赋情人远。空一似、零落桃花，又等闲、误他刘阮。且留取，闲写幽情，石阑三四片。
奉和九月九日登慈恩寺浮图应制
李从远（唐代）

九月从时豫，三乘为法开。中霄日天子，半座宝如来。

摘果珠盘献，攀萸玉辇回。愿将尘露点，遥奉光明台。
如梦令
佚名（宋代）

炎暑尚馀八日。火老金柔时节。闻道间生贤，储秀降神崧极。无敌。无敌。当代人伦准的。
射策当为第一。高跃龙门三级。荣著绿袍新，帝渥必加宠锡。良弼。良弼。真个国家柱石。
再宿韦玄锡茂林率作志别
陈恭尹（清代）

尽辟青山作一园，林中别自有乾坤。高台望海时携客，古木含乾日在门。

信宿未能穷逸兴，重来应不负前言。只须满酿葡萄酒，煮笋烹泉莫过烦。
浣溪纱·伏庐得汉时陶瓦，作灶形，制作文字绝精，完善无阙，昔人明器之一拓本，索题
吴昌绶（清代）

高馆琼阴梦境残。东华史局病阑珊。霏香翠墨踞觚看。

夜酌一翁杯未煖，晨炊万井突多寒。重扃何事出人间。
十一月廿四日绍兴作
瞿智（元代）

秦望山头云气生，越王城下湖水平。梅花欲放不尽放，雨色待晴还未晴。

铜驼金谷非故里，青衫白发徒虚名。可怜百年已过半，空嗟万古难为情。
午风大作已雨甚微
赵蕃（宋代）

老屋支风惧压焉，若为吹雨但疏然。
池蛙合合自得意，圃蝶疏疏人故怜。
玩物不妨寻物理，得闲聊尔赋闲篇。
枕书几欲成幽睡，又怕饥鼯搅夜眠。
清明善住蜂归用前韵
释居简（宋代）

雾拥云屯畏失王，相攸来此各赍粮。絮轻漠漠移家晚，花冷冥冥领众忙。

卒岁缓营新旨蓄，掠丛怕有欲残香。凛然暗室明如昼，不待通天一点光。
寿尹振民铨部 其三
释今无（明代）

月满高林水满湖，金仙有道未全孤。重归宰辅头还黑，为写无生说法图。
东山赞
释居简（宋代）

棚入啰扎，君子可入。附子同乡一样辣，酸馅嚼破一团铁。

馅子一句，未敢相许。弗是没人情，个中无肯路。
送吴宣从事
孟浩然（唐代）

才有幕中士，宁无塞上勋。
汉兵将灭虏，王粲始从军。
旌旆边庭去，山川地脉分。
平生一匕首，感激赠夫君。
出塞即事二首
顾非熊（唐代）

塞山行尽到乌延，万顷沙堆见极边。河上月沉鸿雁起，

碛中风度犬羊膻。席箕草断城池外，护柳花开帐幕前。

此处游人堪下泪，更闻终日望狼烟。

贺兰山便是戎疆，此去萧关路几荒。无限城池非汉界，

几多人物在胡乡。诸侯持节望吾土，男子生身负我唐。

回望风光成异域，谁能献计复河湟。
闻郡国被灾东明弟拮据荒政百尔劳瘁遥有此寄
区大相（明代）

忆弟心如岁，忧时发欲星。衣裳带月入，涕泪及秋零。

小邑歌鸿雁，高原起鹡鸰。忽闻颂声作，频使客愁醒。
代罗大著遥题云巢
陈造（宋代）

高人玩世心，仕学有余裕。
稍偿俗间负，未忘尘外趣。
结巢依莽俗，泉石得佳处。
牙签三万轴，遮眼岂云蠹。
鸟哢岩作屏，悠然不移具。
时招槠山云，俗白缭窗户。
径润树罩烟，庭虚月含雾。
万景供旦夕，与人美无度。
园翁垂纶叟，或许陪杖屦。
我亦漫仕者，雅志买山住。
即今想像意，未办魁杰句。
他年登君巢，酒所尚容赋。
永嘉令马公死寇难，令嗣观察公请于朝，赐谥忠勤索诗
唐孙华（清代）

青袍白马塞瓯闽，一命官卑大义均。岂有兵符麾士卒，要将全节感臣邻。

君王未识真卿面，战阵甘捐先轸身。尚念天恩未酬答，生儿留作报恩人。
鸣鸟图
徐渭（明代）

树杪参云稳称栖，啾啾小鸟唤谁知。似分绿叶遮朋友，不肯将身占一枝。
次韵宗仁弟相庆 其二
陈渊（宋代）

侵疆犹未复，世不乏真儒。肯使金汤地，长为豺虎区。

颓龄真病鹤，急警任飞乌。纵有藏身处，偷安岂远图。
雁
仇远（元代）

四郊皆积水，鸣雁一何多。
随处沙头宿，常时月下过。
弟兄求口食，羁旅困风波。
寄语支更者，芦深有网罗。
题开元天宝遗事
范成大（宋代）

谢蛮舞袖贵妃弦，秦国如花虢国妍。
不赏缠头三百万，阿姨何处费金钱？
赠渔苕叟
皇甫汸（明代）

闻君家住旧苕溪，春水桃花路欲迷。总为南枝怀越鸟，此身犹在秣陵西。
渔家傲
晁冲之（宋代）

浦口潮来沙尾涨。危樯半落帆游漾，水调不知何处唱。风淡荡。鳜鱼吹起桃花浪。

雪尽小桥梅总放。层楼一任愁人上。万里长安回首望。山四向。澄江日色如春酿。
唐氏林亭
孙邦（宋代）

华屋沈沈野外居，茂林清荫绕门闾。
移花植果心无事，抱子弄孙欢有余。
闲过西畴观刈穫，懒寻南郭命巾车。
问君为圃嗟予晚，便拟归休学二疏。
历历
杜甫（唐代）

历历开元事，分明在眼前。无端盗贼起，忽已岁时迁。

巫峡西江外，秦城北斗边。为郎从白首，卧病数秋天。
水调歌头·金马空故事
毛滂（宋代）

金马空故事，方朔漫多端。三千牍在，玉殿何日赐清闲。难恋长安钟漏，谁借青云咳唾，拂袖且东还。笑杀长缨使，复转出秦关。

吾道在，虽不遇，面何惭。雒阳年少，高论难与绛侯谈。富贵暂饶先手，唏尽草头秋露，掩鼻出东山。且饱鲸鱼脍，风月过江南。
閒居十咏 其一 埽地
成鹫（清代）

隙风如橐籥，野马互驰驱。转盼为陈迹，无心事埽除。

苍头朝拥彗，白发老摊书。即此离尘鞅，清閒绰有馀。
第七回回前诗
曹雪芹（清代）

十二花容色最新，不知谁是惜花人。
相逢若问名何氏，家住江南姓本秦。
寿母生朝 其五
朱熹（宋代）

暑退秋容欲凛然，北堂佳气倍澄鲜。旧痾已向新凉失，寿骨应随爽籁坚。

尘外光阴那有尽，尊前风月浩无边。痴儿六六今如许，惭愧西河不老仙。
和孙莘老题召伯斗野亭
秦观（宋代）

淮海破冬仲，雪霜滋不平。
菱荷枯折尽，积水寒更清。
辍棹得佳观，湖天绕朱甍。
信美无与娱，浊醪聊自倾。
北眺桑梓国，悠然白云生。
南望古邗沟，沧波带芜城。
村墟翳茅竹，孤烟起晨烹。
檐间鸟声落，客子念当行。
揽衣视日景，薄阴漏微明。
何时复来游，春风发鲜荣。
颂证道歌·证道歌
释印肃（宋代）

走兽飞禽皆远去，知道本来无住处。
空无鸟迹地无踪，碧眼胡僧面壁觑。
采石舟中走笔寄呈刘绍庭孝廉
董敬舆（清代）

峭壁陡立洪涛风，孤影倒入鼋鼍宫。建业千峰似奔马，磅礴至此形将穷。

蛾眉博望渺天际，大江东去青濛濛。我来吊古意怆恻，所惜不见大峨仙子锦衣玉带乘云鬉。

骑鲸仙去倏千载，空馀酒楼巀嶪撑苍穹。宋虞雍公亦健者，书生唾手成大功。

想其视师出仓卒，已有成竹藏胸中。或言破贼出天幸，此辈安足知英雄。

英雄千古浪淘尽，惟馀二子姓氏长留天地不与江流东。

问天搔首发悲咤，昏鸦如墨腾遥空。江波动摇忽变色，海天落日磨青铜。

馀霞半空散成绮，寒铓激射光熊熊。天公悯我所如独不偶，故幻异景娱双瞳。

忆昨夔巫返孤棹，亦于此地维乌篷。江风飒飒起遥渚，雨洗翠巘轻烟笼。

芦花荻絮白于雪，青枫乌桕酣初红。终竟山川秘灵怪，朝暮变幻羞雷同。

饥劬慰劳起斟酌，银鳞尺半初收筒。醉来閒抱水云宿，诗成啸傲夸穷工。

因之哦诗寄刘子，缄题留待东归鸿。
红莲
何巩道（明代）

水面微波绉碧澜，亭亭捧出赤瑛盆。色娇桃蕊霞千片，瓣惹榴瑛火数竿。

艳影每生菩萨座，浓香新上道人冠。更怜不染根原净，莫共秋江红蓼看。
张隆州挽诗
魏了翁（宋代）

行马门阑宰胄巍，高冠长佩独委蛇。
紫微自有申公学，太史还从从祖知。
静嘿无非蒙力处，功夫全在不欺时。
故家遗俗寥寥甚，忍听虞歌薤露悲。
河传 其九 九
尤侗（清代）

重九。酌酒。茱萸遍插，频开笑口。小楼帘捲也登高。

相邀。同餐小鹿糕。

自怜人比黄花瘦。垂罗袖。瑞脑薰金兽。背罘罳。步庭墀。

秋思。题诗梧叶儿。
闲出
白居易（唐代）

兀兀出门何处去，新昌街晚树阴斜。

马蹄知意缘行熟，不向杨家即庾家。
岁暮书事十二首 其一
张耒（宋代）

岁晏北风疾，山空万谷号。木枯随意折，鸿断不成高。

深屋支蓬户，温炉煖缊袍。老夫原不寐，鸣竹鼓萧骚。
天泽源
杜捍（宋代）

湛碧一泓深，潺湲泻不断。高穹沛四时，派别环周半。
游毛公洞六首
王之道（宋代）

旋披荆棘入山来，洞口晴烟翳不开。
试问真人竟何处，他年相就谒蓬莱。
次韵昌父十首 其五
韩淲（宋代）

城中有客占林园，应据枯桐入梦魂。秋日肯忘东里赵，年时曾醉永嘉潘。
登翠微亭
余迪（宋代）

数年乐此宦池城，每爱湖光分外清。
远浦落霞秋水阔，乱山斜日碧云横。
牧吹牛背归林晚，渔唱舟中对月明。
同览翠微重吊古，谩将诗酒逐交情。
池阳胜迹翠微峰，今古才人咏不穷。
僧寺宛如仙仗里，人家俨若画图中。
迎风杨柳依依绿，带雨桃花淡淡红。
沉醉不知归去晚，匆匆回首月升东。
七十翁吟五言古体十首
方回（元代）

幼尝习古诗，生平不满百。
人生如蜗牛，欲升一丈壁。
我幸七尺身，燥土余三尺。
目此寸进难，涎尽喙不湿。
平生修省心，不啻震{隙阝换虎右}{隙阝换虎右}。
晚若蹈虎尾，更甚履愬愬。
庶几其可免，宁受冻饥厄。
徒步胜安车，亦勿乘下泽。
伤曾秀才马
刘威（唐代）

买得龙媒越水濆，轻桃细杏色初分。秋归未过阳关日，

夜魄忽销阴塞云。吴练已知随影没，朔风犹想带嘶闻。

临轩振策休惆怅，坐致烟霄只在君。
尚方连环歌为孙康侯徵君作
吾丘衍（元代）

尚方结绿蓝田春，鹿卢宛转开龙鳞。神妃辗轮出宫沼，躩落夔螭盘素云。

朝元真人紫霞客，宣室金门晓初入。奚官捧环天语开，调笑耕烟种双璧。

青丝绾空作蓝绶，浅缀流苏玉虹走。归来佩服对虚皇，千秋万岁南山寿。
洛社八景 其二 亭上观鹅
王永积（明代）

龙跳与虎卧，临池称绝笔。一鹅何足观，羲献从中出。
晓至西郊
李复（宋代）

墟落隋城外，西郊路可寻。
带霜残黍短，过雨旧溪深。
近港来迎犬，荒篱散宿禽。
邻翁邀具饷，烟火动疏林。
惜奴娇
王之道（宋代）

甚么因缘，恰得一年相聚。和闰月、更无剩数。说著分飞，背面偷弹玉箸。好去。记取许时言语。

旧爱新人，后夜一时分付。从前事、不堪回顾。怎奈冤家，抵死牵肠惹肚。愁苦。梦断五更风雨。
颂古九十八首
释印肃（宋代）

拈古谈今我尚无，木奴草女辨工夫。
草木恰知非外物，含灵那信自毗卢。
一斛珠
韩元吉（宋代）

相看半百。劳生等是乾坤客。功成一笑惊头白。惟有榴花，相对似颜色。
蓬莱水浅何曾隔。也应待得蟠桃摘。我歌欲和君须拍。风月年年，常恨酒杯窄。
卧病寄孟天炜郎中
张昱（元代）

数会诚不辞，暂离还相忆。虽无膏肓虑，伏枕已旬日。

雨雪高楼上，阴沈病增剧。不知湖中水，晴后添几尺？

日照花枝明，风吹柳条碧。感此春事深，携壶想无及。
朱子庵
朱诰（宋代）

落魄尘埃七十翁，平生梦想此山中。
未应凡骨逢黄老，犹幸垂髫识莫公。
泉涧泠泠皆佛法，竹符叶叶总神功。
刀圭欲问吾仙祖，一洗尘劳万虑空。
钱道人有诗云直须认取主人翁作两绝戏之
苏轼（宋代）

首断故应无断者，冰销那复有冰知。
主人苦苦令侬认，认主人人竟是谁。
有主还须更有宾，不如无境自无尘。
只従半夜安心后，失却当前觉痛人。
宝剑
李群玉（唐代）

雷焕丰城掘剑池，年深事远迹依稀。泥沙难掩冲天气，

风雨终依发匣时。夜电尚摇池底影，秋莲空吐锷边辉。

自从星坼中台后，化作双龙去不归。
题振衣千仞冈为许给事寿
王世贞（明代）

我爱许武仲，春风隘尧天。脱屣岳牧尊，挂瓢清颍边。

君岂苗裔耶，谑浪青琐贤。所遇稍不合，葛巾遂翛然。

角里复绮村，奕煜紫芝鲜。峰峰足振衣，何必箕山颠。

名当傲千秋，身当傲百年。
寄院主净慧大师
韩琦（宋代）

祖风门法在坤维，早厌京尘杖锡归。已大化缘兴佛事，更穷真际得禅机。

人观相好咸生信，师顾庄严亦谓非。冈指牛眠今果验，益知囊诀尽精微。
送左绵孙圭职方赴阙
赵抃（宋代）

三年遗爱被西州，供帐民情岂易留。险道若天春气近，雄关如剑晓光浮。

禁中曾上台僚荐，使者仍书郡课优。去矣青云岐路稳，不须回首越王楼。
扶惫效死清事久废奏院郭公应酉以旧翘馆客自
陈杰（宋代）

决汉排淮二十春，玉班步武乍骎骎。
紧官为饵刚摇手，退处如饴肯动心。
宝剑夜鸣犹斗近，貂裘晚出已寒深。
当初若听苞桑计，未必江涛许浸淫。
寿李雁湖 其四
吴泳（宋代）

金碧苍岩下，神光射斗箕。豆灰浮琯后，梅蘤破冰时。

正是生申日，谁为寿卯诗。今年真六一，说与醉翁知。
金刚随机无尽颂·知见不生分第三十一
释印肃（宋代）

虑恐后来迷，黄叶止孩啼。
依前不是息，闲且伸眉□。
醉花阴·候馆青灯淡相对
元好问（金朝）

候馆青灯淡相对。夜迢迢无奈。掩泪惜分飞，好梦空回，留得闲愁在。同心易绾双罗带。只连环难解。且莫望归鞍，尽眼西山，人更西山外。
相逢行赠别旧友治将军
萨都剌（元代）

一年相逢在京口，笑解吴钩换新酒。
城南桃杏花正开，白面青衫鞭马走。
一年相逢白下门，短衣窄袖呼郎君。
朝驰燕赵莫吴楚，逸气自觉凌青云。
一年相逢在阙下，东家蹇驴日相假。
有如臣甫去朝天，泥滑沙堤不敢打。
都门一别今五年，今年相逢沧海边。
千山木叶下如雨，雁声堕地秋连天。
将军毳袍腰羽箭，拥马旌旗照溪面。
小官不识将军谁，卧病孤舟强相见。
岂知此地逢故人，摩挲老眼开层云。
旧游历历似隔世，夜雨岂不思同群！郎君别后瘦如许，无乃从前作诗苦。
溪头月落山馆深，剪烛犹疑梦中语。
人生聚散亦有时，且与将军游武夷。
弓刀挂在洞前树，洞里仙童来觅诗。
稽首武夷君，借我幔峰顶，分我紫霞浆，与子连夜饮。
左手招子乔，右手招飞琼，举觞星月下，听吹双凤笙。
我酌一杯酒，持劝天上月，劝尔长照人相逢，莫向关山照离别。
凤笙换曲曲未终，天风木杪吹晨钟。
拂衣罢宴下山去，又隔云山千万重。
江城子 方壹过冬
尹志平（元代）

严冬共喜小方壶。称幽居。论元初。话到三更，皆似觉清虚。万事有心求不得，凭象罔，获玄珠。一言了了性如如。乐无为。驾云车。朝拜高真，功满赴仙都。速悟人人俱有分，听予劝，莫痴愚。
书维扬张君梅卷
方岳（宋代）

平生何逊扬州梦，到得扬州月自寒。
谁遣雪蓬春半树，诗情更作故人看。
即事
赵云仡（明代）

荆门日午唤人开，步出林亭石满苔。
昨夜山中风雨恶，一溪流水泛花来。
金陵杂兴二百首
苏泂（宋代）

扁舟乞得自由身，烂漫金陵作好春。
桃叶桃根双姊妹，清风明月我三人。
出火祀大辰十二首 亚、终献用《文安》。
郊庙朝会歌辞（宋代）

潜之伏矣，柞槱既休。有俶其来，榆柳是求。灵驾纷羽，尚其安留。

饮我三爵，言言油油。
昙花亭供茶戏作二首
韩元吉（宋代）

一声钟磬有无中，楼阁山林本自空。
不向云端呈伎俩，犹来盏里现神通。
良月二十一日郡庠置酒炉亭劳余出山且取子美
陈著（宋代）

人生朝阳露，物变水上波。
茫茫宇宙閒，如此道义何。
江神子（述情）
赵长卿（宋代）

当时得意两心齐。绮窗西。共于飞。拂掠宫妆，长与画新眉。一自别来烟水阔，愁易积，梦还稀。

相逢恰似旧家时。恨依依。语低低。多少关情，冷暖有谁知。只此定应谐素愿，但指日，约鸾栖。
人心
彭炳（元代）

杯酒干戈相死生，人心窄路马蹄惊。太行若把填东海，展得中原万里平。
寄海藏主
释如珙（宋代）

佛佛授手无多子，祖祖相传似海深。
昨夜西风撼门扇，天明无迹可追寻。
和三司尚书清明
宋祁（宋代）

阳岑晚树飘花外，冷落晨杯擣杏馀。
喉舌官崇无晤赏，一轩筠粉伴刊书。
锦石峰寺小憩忆仆年二十六七时此间游处经岁不胜今昔之感也
欧阳辂（清代）

古寺雨余苔满扉，老藤垂阴周四围。溪风吹酒坐来晚，山鸟狎四鸣不飞。

旧社僧徒已无在，当时居邻今亦非。眼中故物定谁是，羡汝锦纹双石矶。
独居
姚合（唐代）

深闭柴门长不出，功夫自课少闲时。翻音免问他人字，

覆局何劳对手棋。生计如云无定所，穷愁似影每相随。

到头归向青山是，尘路茫茫欲告谁。
秋夜同诸子雅集城南楼因与少芝玩月分韵得东字
欧大章（明代）

月晓楼头起暮钟，何来今夕五城东。酣歌击筑心俱切，倚剑谈城气并雄。

砧杵万家愁旅梦，鬓毛一夜感秋风。青衫十载惭吾拙，踪迹空怜过雁鸿。
岁暮怀妹
赵纯碧（清代）

锦瑟年华似水流，惊人青鬓判成愁。枉教别梦依芳草，多半相思对玉钩。

见说天涯原有路，不应沧海竟无舟。伤心莫把瑶琴抚，手撚秋棠独倚楼。
题椿桂堂四首
陈造（宋代）

蒙庄漫诧楚冥灵，独秀吾今陋郤生。
更笑田家紫荆树，每随人意作枯荣。
和王弱翁七首
彭龟年（宋代）

猫头争立玉，黄雀剩披绵。
橘子生犹绿，江南十月天。
思云为松江褚伯嘉赋 
凌云翰（元代）

三泖溶溶映九峰，白云飞处认吴淞。思亲甚似狄仁杰，尚友当吴陆士龙。

鹤鸟每从秋枕听，鲈鱼曾向午盘供。十年不作华亭梦，月落空闻北寺钟。
蝶恋花 春晚
张学雅（清代）

九十韶光怜未赏。一地芳菲，似与愁争长。幽鸟初惊莺两两。

昼眠人静闲书幌。

霁雨初晴天色爽。寂掩重门，风弄花枝响。蛱蝶恋花飞不放。

几回绕遍空枝上。
赠章以元昆仲
陈高（元代）

相见谈经史，江楼坐夜阑。风声吹屋响，灯影照人寒。

俗薄交游尽，时危出处难。衰年逢二妙，亦得闷怀宽。
西余端和尚赞
释宗杲（宋代）

被底礼寅朝，去住随风扫。
名呼章相公，侮嫚圆照老。
不托和尚，章拳打翻。
回头妖僧，一句骂倒。
只看几著子，不必问他禅道。
个是金毛师子儿，狐狸野干徒叫噪。
赠闽人姚应诰林谐林故司寇汝雨公子也
王世贞（明代）

姚生拥鼻无闽语，林子裁篇有父风。怪得延津饶紫气，赠余双剑有雌雄。
晚次白水古戍见枯骨之作
佚名（唐代）

深山古戍寂无人，崩壁荒丘接鬼邻。意气丹诚□□□，惟馀白骨变灰尘。

汉家封垒徒千所，失守时更历几春。此日羁愁肠自断，□□到此转悲辛。
冬夜读几案间杂书得六言二十首
刘克庄（宋代）

盘龙恨庾长史，太宰哀李崖州。
达人能和大怨，壮士不报细雠。
疏影 芭蕉
张慎仪（清代）

虫秋闲昼。正小亭漠漠，轻阴犹逗。未到黄昏，人凭阑干，青翠冷粘吟袖。

秋心惯向斜阳卷，怎不与、斜阳同瘦。隔疏帘、误认婵娟，漫约茗窗话旧。

正是愁来时候。怅屏风遮断，问愁知否。写韵题笺，墨点参差，难寄相思一斗。

芙蓉未放梧桐老，只凤尾、霜前雁后。夜凉不雨也飕飕，孤梦甚时才就。
端阳病足遣怀呈江景吴二首 其一
苏葵（明代）

几日床帏不暂离，家人疑我学希夷。卧将本草从头检，过却端阳不自知。

屯否在人常大半，忧愁于我更相持。行藏惠迪多年悟，造化真成是小儿。
纸鸢
寇准（宋代）

碧落秋方静，腾空力尚微。
清风如可托，终共白云飞。
水调歌头 其三
李处全（宋代）

明月浸瑶碧，河汉水交流。偏来照我，知我白发不胜愁。

客里山照三载，枕上人间一梦，曾忆到瀛洲。矫首蓬壶路，两腋已飕飗。

记扁舟，浮震泽，趁照秋。垂虹亭上，与客千里快凝眸。

看剑引杯狂醉，饮水曲肱高卧，鹏鴳本同游。起舞三人耳，横笛唤沙鸥。
醉春风·推枕床羞下
陈德武（宋代）

推枕床羞下。临鸾眉不画。妒深谁复白圭瑕。怕怕怕。飞燕班姬，昭君延寿，孰知淫雅。背倚荼縻架。泪满鲛绡帕。白头吟断怨琵琶。罢罢罢。采柏卖珠，牵萝补屋，顺天生化。
绍兴淳熙分命馆职定撰十七首
佚名（隋代）

炎运中兴，苍生载亭。
九秩燕豫，三经岂凝。
精祀上帝，陟配威灵。
锡义胙祉，万世承承。
陈芝田写余真对之小酌戏成四韵
许有壬（元代）

今日我与汝，相看各华颠。亟呼尊酒至，我饮汝茫然。

他年我长往，酒但酬汝前。悟此一大笑，沽酒休论钱。
山行
罗与之（宋代）

片云轻度半岩阴，巾屦俄惊翠霭深。
涧底寒泉知客懒，石根虢虢自长吟。
山中
姜特立（宋代）

山中有至乐，静者得其意。
所以入山人，同来不同味。
禅人并化主写真求赞
释正觉（宋代）

颠发山雪，眶瞳水秋。
月白濯河汉，霁寒摩斗牛。
韶意千华里，光风百草头。
如幻三昧兮，妙得优游。
寓感
吴龙翰（宋代）

周家敦八议，姬旦衡何平。
秦家尚荷法，四海怨商君。
凤鸟时一鸣，枭鸟时一鸣。
一鸣以为周，一鸣以为秦。
法重灭尔族，德重润尔身。
天帝厌杀伐，勿使伤阳春。
句
张一斋（宋代）

忘却芦花丛里宿，起来误作雪天吟。
朱槿花二首
张俞（宋代）

朝菌一生迷晦朔，灵蓂千岁换春秋。
如何槿艳无终日，独倚栏干为尔羞。
题饶州永平监百叶黄梅
章谊（宋代）

百叶黄梅照小堂，江南春色冠年芳。洛妃不露朝霞脸，秦女聊年散麝妆。

已荐香风来枕席，更留美实特杯觞。一枝今日欲谁赠，且伴钗头金凤凰。
宝琴
释彪（唐代）

吾有一宝琴，价重双南金。刻作龙凤象，弹为山水音。

星从徽里发，风来弦上吟。钟期不可遇，谁辨曲中心。
次韵何子闻安静观
李流谦（宋代）

日压茅檐醉拥蓑，静听寒溜奏云和。
深藏本自身全路，瞪眎元知语不多。
紫府地严须一到，苍崖文古要重磨。
新宫固是丛霄样，应有胎禽忆旧柯。
耐久交
叶茵（宋代）

彼哉市道交，出语指天日。未逢魏与裴，三叹扁斯石。
滕王阁
金君卿（宋代）

无复朱楼万幕垂，碧流青嶂似当时。
不须越舞并秦唱，自有韩文与杜诗。
残雪未消春到晚，彩毫争落酒行迟。
满帘红日江天暮，隔浦一声杨柳枝。
倾杯
沈蔚（宋代）

梅英弄粉。尚浅寒、腊雪消未尽。布彩箔、层楼高下，灯火万点，金莲相照映。香径纵横，听画鼓、声声随步紧。渐霄汉无云，月华如水，夜久露清风迅。

轻车趁马，微尘杂雾，带晓色、绮罗生润。花阴下、瞥见仍回，但时闻、笑音中香阵阵。奈酒阑人困。残漏里、年年馀恨。归来沉醉何处，一片笙歌又近。
送吕行甫司门倅河阳
苏轼（宋代）

结交不在久，倾盖如平生。
识子今几日，送别亦有情。
子生公相家，高义久峥嵘。
天才既超诣，世故亦屡更。
譬如追风骥，岂免羁与缨。
念我山中人，久与麋鹿并。
误出挂世网，举动俗所惊。
归田虽未果，已觉去就轻。
河阳岂云远，出处恐异程。
便当従此别，有酒无徒倾。
惜余春慢（春雨）
刘埙（宋代）

玉勒丝鞭，彩旗红索，总向愁中休了。偏怜景媚，为甚愁浓，都为雨多晴少。桃杏开到梨花，红印香印，绿平幽沼。也无饶、红药殿春，更作薄寒清峭。

尘梦里、暗换年华，东风能几，又把一番春老。莺花过眼，蚕麦当头，朝日浓阴笼晓。休恨烟林杜鹃，只恨啼鸠，呼云声杳。到如今，暖霭烘晴，满地绿阴芳草。
镇江寄王本中台掾
萨都剌（元代）

梅花落尽空吹笛，正月半头思远人。两岸好山青不断，一江微雨鹧鸪春。
四阳庵松歌
纪迈宜（清代）

昨日樱桃园里竹，千竿簌簌黏衣绿。今朝四阳庵里松，数株盘礴来天风。

一株根蟠巨石上，郁律绾结龙蛇状。忽伸一爪掀岩峦，石破天惊泣相向。

七株离立寺门前，乱飘翠雨霏苍烟。当门兀坐啜苦茗，但觉云烟幂历相钩连。

于中两株尤诡异，槎丫撑突夜叉臂。如擎剑戟拥麾幢，偶卫仙官下游戏。

又如空中悬丹梯，从此步步直上排云霓。可望不可到，不如醉倒童子争扶携。

四阳之松真奇绝，往来常听游人说。此际徘徊意未厌，重过偃卧松阴月。
古兴
赵氏（唐代）

郁蒸夏将半，暑气扇飞阁。骤雨满空来，当轩卷罗幕。
度云开夕满，宇宙何清廓。明月流素光，轻风换炎铄。
孤鸾伤对影，宝瑟悲别鹤。君子去不还，遥心欲何托。
金菊延清霜，玉壶多美酒。良人犹不归，芳菲岂常有。
不惜芳菲歇，但伤别离久。含情罢斟酌，凝怨对窗牖。
满雪舒长野，寒云半幽谷。严风振枯条，猿啼抱冰木。
所嗟游宦子，少小荷天禄。前程未云至，凄怆对车仆。
岁寒成咏歌，日暮栖林朴。不惮行险道，空悲年运促。
依韵奉和司徒侍中庚戌秋分
强至（宋代）

金气才分向此朝，天清林叶拟辞条。
三秋半去吟蛩逼，百感中来醖蚁消。
候早初逢旬甫浃，月圆前距望非遥。
如今昼夜均长短，占录无劳史姓谯。
诉衷情
袁去华（宋代）

荷花风细竹娟娟。新浴晚凉天。钩帘坐期素月，相对理朱弦。

歌扇底，舞裙边。旧因缘。忔憎模样，别没包弹，只欠心坚。
兵部王仲行尚书惠诗叙近日直舍隔壁论诗说棋之戏次韵为谢尚书近录旧诗一篇为赠故并及之
周必大（宋代）

诗可弄万象，棋能消百忧。苦吟复苦战，已过心休休。

自从识夫子，十阅长安秋。奇才掩众俊，博物包九流。

游戏亦臻极，他人叹无由。脚踏软红尘，手把大白浮。

每坐客常屈，有社谁敢投。此事聊复尔，壮怀许闻不。

杀虏卢龙沟，镌羌西海头。六奇蕴秘策，凿壁那可偷。

稍见壶子机，已惊季咸俦。遂盗祖师法，敢与神秀侔。

岂如念贫绩，明许馀光求。故将绣段赠，不责玉案酬。

从今空囊富，免为杜陵羞。
出山相赞
释绍昙（宋代）

半夜逾城，六年栖雪。
饿得眼花，冻得骨折。
死伎穷时走出山，儿孙开眼被渠瞒。
次韵和酬
释契嵩（宋代）

忽忆山中人白头，岁阑来看雪初收。诗篇见赏皆高兴，谢客相初匪俗流。

漫有嵓云供夜卧，况无土食备晨羞。爱君吟咏殊堪听，金玉声音胜楚囚。
寒闺夜
白居易（唐代）

夜半衾裯冷，孤眠懒未能。笼香销尽火，巾泪滴成冰。

为惜影相伴，通宵不灭灯。
游七星岩
梁国治（清代）

七星岩，石嵯峨，浮空一气青苍摩。上涵太古之风烟，下澄万顷之湖波。

珠衡玉斗天心落，翠黛千寻照城郭。巨灵开凿始何年，朵朵芙蓉新秀削。

昔闻群帝朝太清，天神娭笑玉女迎。来此宴集千觞行，前骑麒麟后长鲸。

鸣钟交鼓吹竽笙，仙音缥缈隔天上，至今好鸟传其声。

初向云关访灵笈，洞口惟容一人入。须臾庨豁圆庐高，石髓淋淋滴犹湿。

灵景何窈冥，元精乍嘘吸。呀然窃穴潜阴风，金关玉籥嵌玲珑。

山僧束炬照危壁，霅然电烛开双瞳。宛延翠气，逦迤青虹。

飞梁跨接，风云交通。玉文石记镌岁月，谽谺坱圠迷西东。

殊形诡状不可悉，僧言下有虬龙宫。虬龙含雾静蜎蜎，峥霄一线光明天。

白云片片都轻举，石人如花琢龙女。颇黎宝树车渠叶，净界分明闻佛语。

僧言此是璇玑台，火齐璎珞千玫瑰。清霄缟皓延素月，映空万里霜华皑。

我听僧言意未足，直上天门散遥瞩。手招三辰引凤凰，银河开流溢户旁。

乘凌清气临洋洋，仙风吹落天花香。三山五岭，郁何苍苍。

游心冥漠，归云低昂。仙都佛国事难记，七星何乃传荒唐。

人间莫辨支机石，天上回瞻白玉堂。
表高氏石公之墓
李廌（宋代）

黄金照地晋将军，剑履盈门万石君。
独以德名追远裔，尽将富贵比浮云。
璚田种药期公寿，夜壑移舟忽梦分。
彷佛平生阻瞻觌，一诗三叹漫殷勤。
依韵和载阳郊外
梅尧臣（宋代）

近隰葱茏曙，惊乌睥睨啼。日光林杪动，吹骑管中嘶。

路绕寒原古，烟横远戍迷。今来异宾孟，谁复叹雄鸡。
秘书省墨竹
胡仲弓（宋代）

写出此君真面目，笔端造化少人知。
我疑与可今犹在，安得东坡共赋诗。
梅花树下读高兄诗
苏泂（宋代）

寻思秘阁贤郎样，一似梅花带竹枝。
每到君边作梅想，却来梅下读君诗。
崇奎堂暖春风候，射的山寒夜雪时。
安得居游君共我，梅花三友说心期。
贻长松寺慈禅师
李流谦（宋代）

一年山色好相看，欲去仍来倍黯然。
大士初无留客意，幽人更结住山缘。
梨花村落清明后，梅子园林五月前。
我已到家春亦老，酒杯犹足趁流年。
残冬展假病榻消寒聊当呻吟语无伦次录存十六章 其九
查慎行（清代）

地降天升气不交，羽禽何物尚胶胶。霜浓四野鸦争粒，叶秃千胶鹊露巢。

各有经营宁得已，未知辛苦定谁教。息黥补劓劳生事，盖顶终须一把茅。
甲寅仲冬祠马步宿斋宫乙卯仲春十七日复因马
强至（宋代）

昔年庭木雪僵条，今此风和柳自摇。
人事转如风不定，年光暗与雪俱消。
城中佳气生宫阙。尘外清居隔市朝。
顾我何能知马政，江村祗合老渔樵。
别蒋颖叔
黄庭坚（宋代）

金城千里要人豪，理君乱丝须孟劳。
文星合在天东壁，清都紫孟醉云璈。
荆溪居士傲轩冕，胸吞云梦如秋毫。
三品衣鱼人仰首，不见全牛可下刀。
秦川渭水森长戟，方壶蓬莱冠巨鳌。
万钉宝带琱狨席，献纳论思近赭袍。
连营貔虎湛如水，开尽西河拥节旄。
何时出入诸公间，淮湖阅船今二毛。
凿渠决策与天合，支祈窘束缩怒涛。
衣食京师看上计，陛下文武收英髦。
春风淮月动清鉴，白拂羽扇随轻舠。
下榻见贤倾礼数，後车载士回风骚。
斲鼻于郢，观鱼于濠。
小夫阅人盖多矣，几成季咸三见逃。
和惠思韵二首其一——醴泉观
王安石（宋代）

邂逅相随一日闲，或缘香火共灵山。
夕阳兴罢黄尘陌，直似蓬莱堕世间。
初入罗浮山作 其一
祁衍曾（明代）

孙子纵长啸，庞公事偶耕。谢世岂无志，耻同尘网婴。

伊余虽薄劣，托身直休明。乘时苦不蚤，敢云轩冕轻。

自分不晓事，弃捐可终生。四百三十峰，林蔼有馀清。

褰衣遂从之，庶用慰我情。
寄同人
杜荀鹤（唐代）

尽与贫为患，唯余即不然。四方无静处，百口度荒年。

白发生闲事，新诗出数联。时情竟如此，不免却归田。
禁烟日陪经略焕章丈游白龙洞得所赋新诗次韵
胡长卿（宋代）

悬崖怪石水潺潺，宜有神龙隐此间。
穷胜不妨穿险洞，寻春那止看群山。
攀龙行即天边去，跃马聊同野外还。
好景良辰适相会，一尊且共水云闲。
江上旅泊
崔涂（唐代）

汀洲一夜泊，久客半连樯。尽说逢秋色，多同忆故乡。

孤冈生晚烧，独树隐回塘。欲问东归路，遥知隔渺茫。
王大卿挽词 其三
楼钥（宋代）

图史但环堵，江湖几问津。虽多暮年乐，谁忍半生贫。

海内清名满，毫端秀句新。风流嗟顿尽，晋韵更何人。
淳熙甲午东阳郡斋兰亭
方回（元代）

大唐天子绐孤僧，转瞬人间几废兴。
一幅永和故茧纸，入昭陵又出昭陵。
醉落魄
汪藻（宋代）

小舟帘隙。佳人半露梅妆额。绿云低映花如刻。恰似秋宵，一半银蟾白。

结儿梢朵香红仂。钿蝉隐隐摇金碧。春山秋水浑无迹。不露墙头，些子真消息。
赠春航
丁上左（清代）

十五霜前海上逢，游观忆共丈人峰。关心杨柳随风怨，洒泪梨花带雨浓。

同社时流夸韵事，孤山彼美罢芳踪。无言意态如桃李，自是江南一懊侬。
十七夜待月
虞俦（宋代）

青天遥望片云无，坐待冰轮出海隅。
沆瀣已垂梧叶重，婵娟犹惜桂华孤。
夜阑红烛休更秉，春满香醑不用沽。
且放虚檐歌缓转，恐惊三匝未栖乌。
代人上李龙图并廉使致语十首 其五
释德洪（宋代）

细柳成阴花满径，晚来钲鼓导朱轮。河东鸑鷟三英杰，天上麒朱两俊人。

闲里笑谈清似玉，杯中贤圣韵如春。引弓一箭惊穿札，堵立欢声快吏民。
和夏南麓绣斧曾驱当道狼及答尹存吾喻仁山携
陈杰（宋代）

金石论交半化狼，竹桐吾味暂栖凤。
陶篱三亩新荒迳，孔壁千栖未坏堂。
彩凤题门人洒落，骊珠照夜笔淋浪。
惜无北海盈樽酒，与赋东湖五月凉。
闻大伦与三曾二范聚学并寄夏三十一四首 其三
吕本中（宋代）

见人辄有求，所以百虑非。但能守箪瓢，何事不可为。

愚夫饱欲死，志士固长饥。出门万里涂，其亦慎所之。
好事近 其二 程继诚生日
王之道（宋代）

霞影入瑶觞，酒与馀霞同色。人共昌朝方永，过觥筹三百。

一枝红皱石榴裙，帘卷篆烟碧。约我他年湖上，看九华终日。
郡中禁私酿严甚戏作
曾几（宋代）

结交欢伯无他肠，小槽窍比顾建康。
此身忽堕禁酒国，何路得到无功乡。
官酤快甚夏酌水，斋酿惬于冬饮汤。
客来且复置是事，北焙荐椀春风香。
意难忘 春夜
张令仪（清代）

宿雨初晴。正海棠红湿，杨柳烟轻。谁家银烛宴，何处玉箫声。

花自好、月空明。叹深院凄清。独自把、回廊绕遍，少个人行。

芙蓉隔断层楼。岂仙凡路杳，幻梦忘情。鹃啼催泪落，树影乍心惊。

思往事、恨难平。但尘锁铭旌。问何日、鹤归华表，重话三生。
黄塘晚钟
陈运（明代）

花宫迢递锁烟霞，松竹森罗老衲家。几杵鲸音天外度，夕阳无数送归鸦。
镜囊词
许篈（明代）

江上女儿当窗织，染得深潭千丈黑。
什袭珍包入尚方，五丁输取归东国。
几年箱箧有余香，为君裁作明镜囊。
囊里青铜明似月，镜中玉貌春花光。
青铜可磨石可转，唯有此心终不变。
欲识中情长忆君，日日揭囊看镜面。
哭马原思
顾璘（明代）

斯人不可见，荒台空暮云。素琴漫发子牙指，狂书岂及羊欣裙。

骑鲸上天归玉堂，后米英俊日凄凉。空馀故宅高槐在，清阴满院断人肠。
颂证道歌·证道歌
释印肃（宋代）

深成认贼将为子，可惜祖宗田人土。
如今败缺卒难收，浪死虚生长劫苦。
和程右史见贻
曹勋（宋代）

平生仰东坡，苏程契尤熟。
两家流庆深，云外世高躅。
於今凤池贵，方判卞氏玉。
何止试典刑，一想岷峨绿。
宫词 其六
张公庠（宋代）

八月金茎露有华，晨曦才上散馀霞。朱书十字黄封酒，先赐王公执政家。
九日
释居简（宋代）

西风只识黄花面，不识登临吊古心。空打孟嘉乌帽落，挂人唇齿到如今。
青霞洞
韩鸣金（明代）

散步觅丹丘，青霞晚更幽。楼居人已远，赋就我还留。

隔树閒云度，当檐宿雨流。登临殊未惬，更欲跨苍虬。
游悬空寺
邓克劭（清代）

石屏千仞立，古寺半空悬。净土绝尘境，岑楼缀远天。

一弯岩畔月，半壁画中禅。俯视行人小，飘然意欲仙。
西湖竹枝词六首 其三
宇文公谅（元代）

断霞洒洒鱼尾红，清唱一声吴山东。阿奴只在绣帘里，隔著荷花无路通。
近榆亭 其二
陈造（宋代）

董老故自贫，但有满林杏。别令雕虎守，探囊续人命。

我老断狡狯，昔人慵季孟。惟馀隐几地，可愈俗子病。